|  |  |  |
| --- | --- | --- |
| **בנק ישראל**  דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏ב' ניסן, תשפ"ה  ‏31 מרץ, 2025 |

הודעה לעיתונות:

**בנק ישראל מפרסם את דוחותיו הכספיים לשנת 2024**

* בנק ישראל ממלא את התפקידים המוטלים עליו כבנק מרכזי ופועל להשגת המטרות שנקבעו לו בהתאם לחוק בנק ישראל, התש"ע-2010: שמירה על יציבות המחירים ותמיכה בצמיחה, בתעסוקה, בצמצום פערים חברתיים וביציבותה של המערכת הפיננסית. פעילותו של הבנק לשם השגת מטרותיו ולמילוי תפקידיו לא נועדה רק להשאת רווחים, אלא בעיקר לשם השגת יעדים כלכליים כלל-משקיים אלו.
* בשנת 2024 רשם בנק ישראל לפי כללי הדיווח הכספיים הבין-לאומיים (IFRS) רווח שנתי של כ-8.2 מיליארד ₪

עיקר ההכנסות נבעו מרווחים גבוהים בסך של כ-49.8 מיליארד ש"ח מהשקעת יתרות מטבע החוץ, כאשר עיקרם רווחי שערוך מהחזקת מניות ומהכנסות ריבית מהחזקת אג"ח, וזאת על רקע העלייה במדדי המניות בעולם וסביבת הריבית הגבוהה ששררה בעולם.

מנגד הסתכמו השנה הוצאות הבנק מפעילות בארץ בכ-26.4 מיליארד ש"ח, שעיקרן הוצאות הריבית בגין כלי הספיגה המוניטרים (מק"מ ופז"ק) וזאת בשל רמת הריבית השקלית הגבוהה.

הוצאות מהפרשי שערים בגין יתרות הנקובות במטבע החוץ, הסתכמו השנה בכ-13.7 מיליארד ש"ח, בעקבות התחזקותו של השקל מול מטבעות חוץ מרכזיים בתיק יתרות המט"ח. הירידה בעצימות הלחימה והסדרי הפסקת האש לקראת סוף השנה הפחיתו את פרמיית הסיכון של ישראל, שגרמה בין היתר להתחזקות השקל מול מטבעות אחרים בעולם.

* מאזן הבנק בסוף שנת 2024 הסתכם בכ-881.9 מיליארד ש"ח, עלייה של כ-26.5 מיליארד ש"ח (כ-3%) בהשוואה לשנת 2023.

עיקר הגידול בצד הנכסים נבע מהעלייה ביתרת הנכסים בחו"ל בסך של כ-39 מיליארד ש"ח, עקב הגידול בשערוך לשווי ההוגן של היתרות, לצד ירידה בשווים השקלי בשל התחזקות השקל מול רוב מטבעות החוץ בתיק היתרות.

מנגד קטנה יתרת הנכסים בארץ בכ-12.5 מיליארד ש"ח, בעיקר בשל פירעון הלוואות מוניטריות שניתנו לתאגידים בנקאים על רקע משבר הקורונה.

יתרת ההתחייבויות של הבנק הסתכמה בסוף שנת 2024 בכ-863 מיליארד ש"ח, עלייה של כ-18.1 מיליארד ש"ח (כ-2%) בהשוואה לשנת 2023, בעיקר בשל עלייה ביתרות הלקוחות של הבנק לסוף השנה.

* היתרה הכוללת של הון הבנק וקרנות השערוך נותרה חיובית והסתכמה בכ-18.9 מיליארד ש"ח. מתוכה הסתכמה יתרת הגירעון בהון בכ-114.1- מיליארד ש"ח, בעוד שיתרת קרנות השערוך מרווחים שטרם מומשו הסתכמה בכ-133 מיליארד ש"ח.

יתרה זו כוללת בעיקר רווחים שטרם מומשו מהפרשי שערים שנצברו על יתרות המט"ח ומרווחי שערוך של ניירות ערך במט"ח לשווים הוגן.

* חלוקת הרווחים של הבנק נקבעת על פי חוק בנק ישראל, התש"ע-2010. סעיף 76(א) לחוק קובע כי הרווח הנקי של הבנק לא יכלול רווחים שטרם מומשו על פי הדוח השנתי. לאחר ייחוס רווחים שטרם מומשו לקרן שערוך בסך של כ-12.4 מיליארד ש"ח, הסתכם ההפסד של הבנק בהתאם לחוק בכ-4.2 מיליארד ש"ח, מה שהגדיל את יתרת ההפסד המצטבר של הבנק בסוף שנת 2024 ליתרה של כ-118.1- מיליארד ש"ח. בהתאם לחוק, יתרת עודפים שלילית תנוכה מרווחים עתידיים להעברה.